贈別王侍御赴上都
作者：韓翃
朝代：唐

paragraphs: 翩翩馬上郎，執簡佩銀章。
西向洛陽歸鄠杜，回頭結念蓮花府。
朝辭芳草萬歲街，暮宿春山一泉塢。
青青樹色傍行衣，乳燕流鶯相間飛。
遠過三峯臨八水，幽尋佳賞偏如此。
殘花片片細柳風，落日疎鐘小槐雨。
相思掩泣復何如，公子門前人漸疎。
幸有心期當小暑，葛衣紗帽望回車。